# Navodilo za pooblaščene izvajalce dejavnosti pri izdajanju rastlinskih potnih listov

## USTREZNO VODENJE EVIDENC ZA ZAGOTAVLJANJE SLEDLJIVOSTI

Vsak izvajalec dejavnosti je dolžan voditi evidence, ki omogočajo **sledljivost v tržni verigi** od dobavitelja do kupca. Evidence je potrebno vzpostaviti na način, da zagotavljajo sledljivost pošiljk rastlin in rastlinskih proizvodov, in sicer:

* vodenje evidence, ki omogoča, da se za vsako prodajno enoto prejetih rastlin, rastlinskih proizvodov ali drugih predmetov identificira dobavitelja;
* vodenje evidence, ki omogoča, da se za vsako prodajno enoto prodanih rastlin, rastlinskih proizvodov ali drugih predmetov identificira prejemnika (npr. tržnega pridelovalca, distributerja, maloprodajno trgovino, vrtnarijo….).

Izvajalec poslovnih dejavnosti mora imeti vzpostavljene tudi sisteme in postopke, ki omogočajo **sledljivost premikov rastlin**, rastlinskih proizvodov in drugih predmetov po svojih prostorih in med njimi. Na ta način lahko zagotovi sledljivost o prejetih in dobavljenih rastlinah.

Pooblaščeni izvajalec dejavnosti, ki izdaja rastlinske potne liste (RPL), mora voditi tudi **evidenco o izdanih RPL**, ki vsebuje informacije, navedene na izdanih RPL pod točkami A, B, C in D. To evidenco se lahko zagotovi na različne načine: hranjen RPL, kopija RPL, fotografija. Najlažje pa je, da so ustrezni podatki navedeni na dobavnici ali računu. To ne pomeni, da ima dobavnica ali račun obliko in vsebino RPL, ampak da so nekje navedeni podatki o: botaničnem imenu, izdajatelju RPL /dobavitelju rastlin, oznaki za sledljivost (če je predpisana) in poreklu. To so podatki, ki jih dobavnica ali račun največkrat vsebuje, z izjemo porekla, ki ga na teh dokumentih običajno ni.

Zgoraj navedene evidence je treba voditi najmanj 3 leta od prejema, prodaje oziroma premika rastlin in rastlinskih proizvodov.

Obveznost vodenja evidenc velja za vse izvajalce poslovnih dejavnosti, tudi neregistrirane, ki prejmejo rastline, rastlinske proizvode in druge predmete z RPL (maloprodajne trgovine, tržni pridelovalci sadja, zelenjave, lesa ipd). Sledljivost je predpisana zato, da se v primeru okužbe rastline z boleznijo ali škodljivcem lahko identificira izvor okužbe, torej do pridelovalca.

Več na: <https://www.gov.si/teme/trgovanje-z-rastlinami-znotraj-eu/>

## USTREZNA OPREMA IN OBJEKTI ZA IZVAJANJE PREGLEDOV RASTLIN IN FITOSANITARNIH UKREPOV

Pri izvajanju vizualnih pregledov rastlin mora pooblaščeni izvajalec dejavnosti razpolagati s primerno opremo in prostori, ki **omogočajo ugotovitev morebitne prisotnosti škodljivega organizma,** in sicer:

* ustreznimi zemljišči in skladiščnimi površinami oz. zadostnim manevrskim prostorom za opravljanje pregledov,
* primerno osvetlitev za izvajanje pregledov,
* povečevalno steklo za lažjo detekcijo ŠO.

Za izvajanje fitosanitarnih ukrepov pa mora PID predvsem razpolagati s primerno opremo in prostori, ki **omogočajo uničenje ugotovljenih škodljivih organizmov**:

* ustreznimi prostori za varno tretiranje ali uničenje rastlin oziroma dostop do njih (najem izvajalca za tretiranje ali odvoz rastlin na ustrezna mesta po okoljskih in fitosanitarnih predpisih),
* opremo za tretiranje ali uničenje rastlin (naprave za nanos FFS, sežig ali zakop rastlin),
* opremo in sredstva za dezinfekcijo prostorov, mehanizacije, strojev in opreme ali dostop do nje.

## UČINKOVIT NAČRT ZA UKREPANJE V PRIMERU SUMA POJAVA ALI ODKRITJA ŠKODLJIVEGA ORGANIZMA

Pooblaščeni izvajalec dejavnosti mora imeti vzpostavljen »Načrt za ukrepanje v primeru suma pojava ali odkritja škodljivega organizma«, ki bi po vsej verjetnosti vplival na njegove rastline in rastlinske proizvode. Načrt naj vsebuje naslednje elemente:

* **seznam oseb, odgovornih za ukrepanje** (osebe z znanjem s področja zdravja rastlin, po potrebi tudi druge ustrezne osebe);
* **seznam uradnih oseb, ki jih je treba obvestiti** o sumu ali pojavu škodljivega organizma in njihove kontaktne podatke (območni urad Inšpekcije za varno hrano, veterinarstvo in varstvo rastlin ali Uprava RS za varno hrano, veterinarstvo in varstvo rastlin);
* **seznam informacij, ki jih je treba posredovati uradnim osebam** (vrsta škodljivega organizma oziroma simptomi na rastlinah, datum o ugotovitvi odkritja pojava ali suma škodljivega organizma, vrste rastlin in njihova okvirna količina, izvor);
* **seznam opravil za ukrepanje** (prepoved premikov rastlin, zavarovanje rastlin in prostorov, higienski ukrepi za osebje in opremo … itd).